Årets fåredag og indvielser af nye bygninger på Boldrup Museum trak mange publikummer i dag.

Boldrup Museum ved Nørager har fået to nye bygninger. En skolebygning, så de børn, der kommer og lærer om landmandslivet på et husmandssted får bedre forhold. - Det er vigtigt, at børnene lærer noget om historien og hvordan samfundet er blevet som det er i dag, siger Anny Winther (Venstre), borgmester, Rebild Kommune. Kommunen har skudt 1,6 millioner kroner i projektet, der også omfatter en ny stald, så Boldrup Museum får ordentlige forhold til dyrene - også om vinteren. - Det bliver skønt at kunne tage vand om vinteren i stalden, i stedet for at hente det i spande inde i huset, siger Gert Rubæk, naturvejleder på Boldrup Museum. De nye forhold betyder også at dyreholdet på Boldrup Museum snart kan udvides med en hest og en ko. - I år har vi haft næsten 3000 børn på besøg, næste år får vi forhåbentlig endnu flere besøgende, siger Gert Rubæk.